Borgtog vir onnie ná aanrandingsvideoSkermgreep uit die video ŉ 34-jarige man, wat in ŉ video gesien kan word hoe hy die ma van sy kind aanrand, is vrygelaat op borgtog. Brig. Leonard Hlathi, woordvoerder van die polisie, het gesê die man het Vrydag in die Kwamhlanga-landdroshof in Mpumalanga verskyn op drie aanklagte van aanranding met die doel om ernstig te beseer. “Hy is vrygelaat op borgtog van R1 000. ŉ Volgende hofdatum is nog nie bekend gemaak nie.” Die man, wat as Thomas Jabu Manana uitgeken is, is ŉ onderwyser by ŉ plaaslike hoërskool in Kwamhlanga. Hy word daarvan verdink dat hy Donderdag die 24-jarige ma van sy kind aangerand het. ŉ Video van die voorval is daarna wyd op sosiale media versprei. “Die slagoffer het in ŉ verklaring gesê sy het saam met haar suster na die verdagte se huis gegaan om haar vierjarige dogter te gaan haal. Hulle het ŉ woordewisseling gehad en Manana het haar onder andere met ŉ houtpaal aangerand,” het Hlathi gesê. “Die suster van die slagoffer en die vierjarige kind het ook beserings opgedoen, daarom is drie klagtes van aanranding aanhangig gemaak.” Die polisie is oor die voorval in kennis gestel en Manana is dadelik in hegtenis geneem. Lt.genl. Mondli Zuma, provinsiale polisiekommissaris, het beamptes geloof dat hulle vinnig opgetree het, maar hy is baie ontsteld oor die voorval. “As polisiebeamptes sal ons nie huiwer om persone toe te sluit wat geslagsgebaseerde geweld pleeg nie. Ek wonder wat gaan deur die kop van ŉ man wat doelbewus ŉ houtpaal optel en ŉ weerlose vrou daarmee aanrand,” het Zuma gesê. “Ek is dankbaar dat hy in hegtenis geneem is. Nou wag ons met ingehoue asem vir die hof om die saak te hanteer sodat dit berusting kan bring vir die slagoffers.” Hy het ook sy kommer uitgespreek dat die ouers voor hul kind baklei het en dat sy toe ook beseer is. “Dit is baie jammer dat kinders soms blootgestel word aan ŉ golf van geweld wat deur hul eie ouers gepleeg word – iemand na wie hulle opkyk as ŉ morele kompas. Ek het geen twyfel nie dat dit ŉ baie negatiewe impak op hul lewens sal hê. Ek is besorg dat hulle dieselfde gewelddadige aard sal aanleer as ŉ manier om konfrontasies te hanteer. Dit is ŉ kommerwekkende kringloop.” Zuma het gesê die samelewing moet saamstaan teen geslagsgebaseerde geweld en die optrede van oortreders veroordeel. Jasper Zwane, woordvoerder van die provinsiale departement van onderwys, het intussen gesê die departement het die Nkangala-distrikdirekteur opdrag gegee om onmiddellik Manana, van Silamba Secondary School, te skors. “Die departement is van mening dat iemand, wat sulke gedrag toon, nie geskik is om voor kinders te staan en hulle op te voed nie. Opdrag is dus gegee dat hy geskors moet word hangende die ondersoek deur die Suid-Afrikaanse Polisiediens.”